  Виталий Пронин Дэри ёросысь Италмасын туэ 11-тӥ арзэ ужа ни лицей-интернат. Отын визь-нод басьто 9-тӥ-11-тӥ классын дышетскисьёс. Но туэысен кутыны чакламын 8-тӥ классэ ветлӥсьёсты но.Та нуналъёсы ортчизы лицее шедён понна экзаменъёс.120 пала куриськись люкаськиз. Но, валамон, кутӥзы пӧлысьтызы тужгес визьмооссэ гинэ.- Нырысетӥ кык араз вань предметъёсъя мур дышетон мынэ ке, кыкетӥ но куинетӥ араз нылпиос тодон-валанзэс профильёсъя будэто ни, - вера лицей-интернатлэн директорез Ирина Морозова. - Соин ик дорамы куриськисьёс шаермылэн пӧртэм сэрегъёсысьтыз луо. Та вакытлы 19 ёросысь нылпиос дышетско.Туэ 8-тӥ классэ куриськисьёс сокем трос ӧз на люкаське ке, 9-тӥ классэ йыгаськисьёс пӧлын бадӟым конкурс - одӥг интые ньыль мурт.- Мон татчы 9-тӥ классэ лыктыны дасяськи, - вера Пичи Пурга ёросысь Кечол школаысь Любовь Быкова. - Анае лӧпкытъяз. Татын, ӟеч дышетэм сяна, нылпиос понна, пе, пӧртэм кружокъёс-секциос радъямын. Экзаменъёс сокем секытэсь ӧй вал, но ӟуч кылъя визез золгес ик сынано луиз...Экзаменъёс сётӥсьёс пӧлын ик - Красногорск ёросысь Удмурт Караул гуртысь Вова Поторочин. Лыктэм со татчы атаеныз ӵош. Воргорон вера:- Пие туж яратэ математикаез. Малпасько, татын тодон-валанъёсыз уката муромозы, бӧрысь, оло, вузэ но пырыны каньылгес луоз. Татчы кельтыны сое уг кышкаськы, угось интернатын воспитательёс вань, нылпиосты учкозы.Экзаменъёс кык нунал кыстӥськизы. Та дыр куспын нылпиос ог-огенызы тодматскизы. Соос понна пӧртэм шудонъёс-ӵошатсконъёс радъямын вал. Бен, экзаменъёслы йылпумъянъёс лэсьтэм бере одӥгъёсыз шумпотэменызы тэтчазы, мукетъёсызлы ӝожмыт луиз. Выль дышетскисьёссэ лицей-интернат пумиталоз 1-тӥ сентябре.Паша Вахрушев. Теги: Дэри Егитъёс  